Doložka finančných, ekonomických, environmentálnych vplyvov
a vplyvov na zamestnanosť

	Odhad dopadov na verejné financie

	Poskytnutie osobitnej záruky vlády pre Slovenskú sporiteľňu, a.s. na účely plnenia podmienok Zmluvy o kúpe 87,18% akcií Slovenskej sporiteľne, a.s. nebude mať žiadny dopad na štátny rozpočet, pretože na predmetnú osobitnú záruku vlády bude vystavená protizáruka Fondu národného majetku SR. Z tohto dôvodu nebude potrebné v štátnom rozpočte rozpočtovať rezervu a ani iným spôsobom (napr. zo štátnych dlhopisov) zabezpečovať finančné prostriedky na prípadnú realizáciu osobitnej záruky vlády. To znamená, že ak Slovenská konsolidačná, a.s. ako dlžník nebude mať dostatok vlastných finančných prostriedkov na splatenie záväzkov z úveru voči Slovenskej sporiteľni, a.s. poskytnutého na financovanie postúpenia klasifikovaných pohľadávok, nie Ministerstvo financií SR, ale Fond národného majetku SR ako ručiteľ v druhom rade zabezpečí plnenie záväzku za dlžníka voči Slovenskej sporiteľni, a.s..

Z uvedeného vyplýva, že vystavenie protizáruky Fondu národného majetku SR na osobitnú záruku vlády môže mať dôsledky na rozpočet Fondu národného majetku SR, ktorý má však na tento účel vyčlenené prostriedky z príjmov z privatizácie. Pri najnepriaznivejšom vývoji finančnej situácie Slovenskej konsolidačnej, a.s. zaťaží realizácia protizáruky Fondu národného majetku SR jeho rozpočet celkovou sumou maximálne 420 mil. Sk, ktorá bude ale rozložená na dobu piatich rokov, počnúc rokom 2003. 	

Odhad dopadov na ostatné sféry
  
Poskytnutie predmetnej osobitnej záruky vlády nebude mať dopad na obyvateľov, hospodárenie podnikateľskej sféry a iných právnických osôb, na životné prostredie a ani na zamestnanosť.